हमें चश्मेवाले से चर्चा कर विश्वास हो गया है कि आज़ादी के बाद से विकास का संक्रामक रोग पूरे मुल्क में फैल चुका है। वरदीवाले, ठेकेदार, नेता, अधिकारी सभी इसके शिकार हैं। विकास का राजपथ ठेकेदार, 'इंस्पेक्टर' और दफ़्तर के अफ़सर बाबू के घर से होकर गुज़रता है। प्रजातंत्र की ज़िंदगी में पचास-पचपन वर्ष का समय पलक-झपकने और खोलने-जैसा है। भारत जैसा विशाल जनतंत्र तो पचास साल में जम्हाई भर ले ले तो बड़ी बात है। फिर कभी कारगिल हो जाता है, कभी गिल। यानी विकास के रास्ते में रोड़े अटकते ही रहते हैं। हमें संतोष है कि इस सबके बावजूद विकास लगातार हो रहा है। हर सड़क खुद रही है। हर 'गटर' उफन रही है। हर नल में जल का संकट है। यह विकास के लाज़मी लक्षण हैं। प्रसन्नता का विषय है कि इधर विकास की रफ़्तार भी बढ़ी है। कभी विकास साइकिल से होता था। फिर वह जीप-कार से होने लगा। अब तो हर सूबे में मंत्री-मुख्यमंत्री विकास 'हेलीकाप्टर' और 'हवाई जहाज़' से करने को आमादा हैं। विकास के लिए शासन और सरकार कटिबद्ध हैं।